Entitats del sector forestal qualifiquen "d'irresponsabilitat" que el Govern vulgui contractar aturats per reforestar la zona de l'incendi de la Ribera d'Ebre. A través d'un comunicat, l'Associació Catalana d'Empreses de Treballs Forestals, l'Associació de rematants i serradors de Catalunya, el Col·legi Oficial d'Enginyers de Forests, el Consorci Forestal de Catalunya i l'Associació de Professionals Forestals denuncien que no utilitzar empreses especialitzades augmenta el risc de patir accidents laborals i es malgasten recursos, ja que no es disposarà de maquinària forestal especifica. El Govern va aprovar destinar 1,3 milions d'euros a formar i contractar aturats per efectuar tasques de prevenció a la zona afectada pel foc. En el comunicat, els col·lectius expliquen que l'extracció d'arbres cremats requereix una "capacitació" que s'adquireix amb formació forestal específica i experiència, "no amb cursets d'una o dues setmanes". Apel·len al "perill" que pot suposar la tasca per a operaris poc experimentats. A més insisteixen en que cal maquinària especifica, pilotada per personal qualificat. A parer de les entitats, utilitzar professionals del sector permet optimitzar més el temps de treball i redueix el risc d'accidents laborals. A més, permet abaratir costos, ja que les empreses del sector ja disposen de material específic per a fer aquest tipus de treballs. Les entitats també lamenten que la decisió "entorpeix els esforços del sector per aconseguir el reconeixement professional que aquest hauria de tenir". Segons les associacions, no és la primera vegada que el Govern pren una decisió com aquesta. Recorden que després de les nevades del 2009, la Generalitat va anunciar la contractació de 1.000 aturats per pal·liar els efectes d'aquestes en els boscos catalans. Recalquen que el treball realitzat "només va servir per fer tasques mínimes de prevenció d'incendis forestals als marges dels camins", ja que, com ara, "els hi mancava l'experiència per desenvolupar el total de les tasques forestals necessàries". El col·lectiu creu que amb aquesta mesura el Govern ha prioritzat "els avantatges polítics i els titulars de premsa" davant "del que convé als nostres boscos".

Summary: Associacions forestals qualifiquen "d'irresponsable" contractar aturats per reforestar els boscos de Ribera d'Ebre


Faltava un quart d'hora per les vuit del vespre quan el candidat d'ERC al Congrés, Gabriel Rufián ha entrat a l'estació del Nord, espai escollit per la formació per seguir la nit electoral i el recompte de vots. Ho ha fet acompanyat, entre altres, del president del Parlament, Roger Torrent. Dins, l'esperaven Sergi Sabrià, Lluís Salvador, Gerard Gómez del Moral, Marta Vilalta, Joan Josep Nuet, Josep Bargalló entre altres figures rellevants del partit. Entrant a la seu, Rufián ha manifestat que el partit ''ha fet una gran campanya'' i ha felicitat l'equip per la ''feina extraordinària'' que s'ha fet. Fins a 140 periodistes segueixen la nit electoral a la seu d'ERC.

Summary: Rufián arriba a la seu electoral i agraeix a l'equip de campanya ''una feina extraordinària''


Els Amics del Museu Nacional d'Art de Catalunya han iniciat una nova campanya de micromecenatge de 15.000 euros per poder adquirir per a l'equipament una peça d'Aurèlia Muñoz. Es tracta d'un tapís brodat que porta el títol de 'Font de la vida' i que va ser elaborat l’any 1966. La peça està exposada actualment a les sales d’Art Modern dins la mostra 'Nuar l’espai. Donació Aurèlia Muñoz', on es poden veure també les set obres tèxtils i una col·lecció de dibuixos que la família de l’artista ha donat al Museu Nacional. 'Font de la vida', una obra fonamental en el recorregut artístic de Muñoz, no forma part de la donació.  Les donacions es podran fer fins al 10 de desembre per tal que l’obra pugui ser presentada públicament durant la Nit dels Amics, la festa anual de l'associació.   La nova campanya de micromecenatge s’inicia quan el procés de restauració d''El violinista' està arribant a la fase final. L'escultura de Pablo Gargallo s'ha pogut restaurar gràcies a la generositat de més de 250 donants, que van aportar 46.000 euros.

Summary: Els Amics del MNAC inicien una campanya de micromecenatge per adquirir l'obra 'Font de la vida', d’Aurèlia Muñoz


Pep Sala ha anunciat la sortida al mercat d’un nou disc de Sau, el grup que va compartir amb el desaparegut Carles Sabater. A través de les xarxes socials, Sala ha explicat que el disc estarà format per les cançons en directe que es van enregistrar durant la gira pels teatres que el grup va fer l’any 1995, concretament un concert a l’antiga sala l’Espai de la Travessera de Gràcia de Barcelona. “Ho he tornat a escolar i se sent bé, no tornarem a gravar res”, ha assenyalat. De fet, per l’artista, el nou àlbum té més de “document històric” que no pas de disc de promoció. El treball sortirà pels volts de les festes de Nadal i Sala ha explicat que la intenció és acompanyar el disc amb un llibre i un documental.

Summary: Pep Sala traurà al mercat un disc de Sau amb el directe d’un dels concerts de la gira per teatres de 1995


L'organització trasllada a mans de la militància la decisió final i assenyala el cens i el codi ètic com a punts de discrepància amb la resta de formacions dels comuns ACN Barcelona.-La direcció de Podem Catalunya considera que ara per ara "no es donen les condicions" perquè la seva organització continuï participant a la construcció del nou espai polític amb ICV, EUiA i BComú. La secretària d'Organització, Ruth Moreta, i la de Feminisme i Coordinació Interna, Noelia Bail, han explicat en roda de premsa aquest dilluns que el punt de discrepància amb la resta de formacions dels comuns són el codi ètic i la participació –Podem vol que es voti a través de la seva web sense que la militància s'hagi d'inscriure, i validar presencialment, en un nou cens. Qui tindrà l'última paraula són, però, els 52.000 inscrits a Podem Catalunya que a partir de dimecres rebran la documentació i la informació i, amb un sistema encara per determinar, deliberaran i es posicionaran abans del 20 de març.

Summary: La direcció de Podem Catalunya creu que "no es donen les condicions" per mantenir-se a la construcció del nou espai


Després que aquest dijous al matí el conseller de Territori i Sostenibilitat, Damià Calvet, qualifiqués de "mesura populista" la proposta de l'Ajuntament de Barcelona de congelar les tarifes del transport públic, el primer tinent d'alcalde al consistori barceloní, Gerardo Pisarello, li ha retret que aquestes declaracions són "irresponsables". "Plantejar que el que diuen els metges i el mestres i que congelar les tarifes del transport és populista és no reconèixer la gravetat del retrocés social que hem patit els últims anys i una manca de respecte cap a la gent que ha patit les retallades", li ha etzibat. Pisarello ha lamentat que es critiqui una proposta que "té cobertura pressupostària" i que és molt necessària després que en l'anterior mandat municipal s'incrementessin un 20%. Pisarello, que ha fet aquestes declaracions un cop finalitzada la reunió del Comitè de Coordinació Aeroportuària de Catalunya on també hi ha participat Damià Calvat, ha reclamat al conseller que si han estat capaços de seure a la mateixa taula per pactar millores de futur per l'aeroport del Prat, també han de poder fer-ho per buscar fórmules per revertir les retallades.

Summary: Pisarello recorda a Calvet que el que "és populista és no reconèixer la gravetat del retrocés social dels últims anys"


El president de CaixaBank, Jordi Gual, ha assegurat en un debat al Cercle d'Economia que el món empresarial ha estat "absent" a l'hora de reaccionar als impactes negatius del lliure mercat i ha apostat per prendre consciència i actuar en benefici de tots els grups d'interès de les companyies, seguint el propòsit concret de cada empresa. En un debat amb el president del Cerce, Javier Faus i el catedràtic i exconseller del Banc d'Espanya, Vicente Salas, l'economista ha demanat la implicació del sector públic per elaborar una regulació "neutra" que no vagi en contra "d'unes o altres" empreses i adaptada al segle XXI. Al llarg de l'acte, el president de l'entitat bancària ha defensat que els representants democràtics i els organismes reguladors han d'avançar en una regulació que permeti competir "diferents models d'empresa" i treballar per assolir fites com ara augmentar la presència femenina als òrgans de direcció. El model empresarial centrat en els grups d'interès (stakeholder, en anglès) per sobre dels accionistes ha centrat el debat, organitzat sota el nom 'El propòsit empresarial i el nou contracte social'. Gual ha defensat que hi ha "evidència empírica" que demostra que les companyies amb un propòsit i que abasten "el conjunt dels grups d'interès" duren més en el temps i tenen més bons resultats. Per Gual, que ha defensat que CaixaBank aposta per aquest model, les contradiccions existents entre assolir uns beneficis comptables i atendre el desenvolupament dels empleats, les preocupacions socials o els problemes del medi ambient es compensen a llarg termini amb una millora de la competitivitat empresarial i de la legitimació social. Per a poder assolir aquesta fita, el president de l'entitat ha defensat la importància dels "inversors pacients" que defugen el "curt terminisme" i dels treballadors compromesos amb la missió empresarial. Alhora, Gual, que és doctor en Ciències Econòmiques per la Universitat de Berkley i professor de l'IESE Business School, ha afegit que cal explicar molt bé aquesta estratègia i no apostar sempre per valors tangibles en els comptes de resultats. "És veritat que el que no pots mesurar costa molt d'avaluar, però el món de l'empresa no ha de mirar només a allò que pot mesurar", ha argumentat. En aquest sentit ha dit que es pot "obrir el debat" sobre si cal emetre resultats trimestrals o si seria millor prescindir-ne per no posar tanta pressió sobre els beneficis a curt termini. "Un curt terminisme excessiu derivat d'inversors que esperen beneficis a un o dos anys pot penalitzar les decisions d'inversió", ha assegurat el president de CaixaBank. En la mateixa línia, el catedràtic per la Universitat Autònoma de Barcelona i la Universitat de Saragossa, Vicente Salas, ha defensat que l'empresari que considera que maximitzar beneficis és una estratègia a pocs anys vista caurà de ben segur en la "mala gestió". Salas ha instat les empreses a fer un esforç per internalitzar les externatlitats negatives que provoca el seu negoci i a seguir els interessos generals dels grups d'interès, que no han de ser els mateixos per a totes les companyies. Per l'exconseller del Banc d'Espanya, la "revolució" empresarial vindrà de les noves empreses que es comencin a crear a partir d'ara amb un "esperit diferent". Salas, que ha insistit en la necessitat d'aprendre a valorar els intangibles i ha opinat que la Comissió Nacional del Mercat de Valors (CNMV) no ha de regular més sobre qüestions de bon govern empresarial perquè "cada empresa ha de defensar el seu propòsit" a la seva manera. En el seu torn, el president del Cercle d'Economia, Javier Faus, ha defensat la importància de les empreses de seguir una missió que els doni "ànima" si volen triomfar en el segle XXI.  "Alguna cosa no hem fet bé quan ara ens plantegem temes que ens havíem d'haver plantejat abans. El món ha canviat i els 'millenials' no volen treballar en una empresa que no tingui propòsit i ànima. I aquestes seran les que tinguin futur", ha dit. Com a exemples d'empeses amb propòsit ha anomenat Unilever o Mercadona. El debat s'ha celebrat a la seu del Cercle d'Economia i alguns dels assistents han sigut la presidenta del Port de Barcelona, Mercè Conesa, o l'exconseller d'Economia de la Generalitat, Antoni Castells.

Summary: Gual reconeix que el món empresarial ha estat "absent" a l'hora de reaccionar als impactes negatius del lliure mercat


El grup parlamentari de CSQP ha registrat una petició d'empara a la presidenta del Parlament, Carme Forcadell, en considerar que la consellera de Governació, Meritxell Borràs, "ha faltat a la veritat" i ha intentat "responsabilitzar" el seu grup de l'alentiment de la tramitació de la llei de mesures d'emergència en l'àmbit de l'habitatge per l'oposició de fer-ho per lectura única. En declaracions als mitjans, Coscubiela ha demanat a Borràs que els demani disculpes per l'actitud "lamentable" i "intolerable" que ha tingut i l'ha acusat de "faltar a la paraula". Segons el diputat, van ser tres membres de la Mesa qui en la reunió de la darrera setmana es van mostrar en contra del tràmit de lectura única i que el lletrat i el secretari general van alertar també que aquesta norma "no reunia les condicions per ser tramitada per lectura única". Ha afegit que va acabar sent Forcadell qui va proposar que es tramités per urgència i no per lectura única, tal i com CSQP defensa que consta a l'acta de la reunió de la Mesa.  La polèmica ha sorgit durant la sessió de control al govern arran d'una pregunta d'un diputat de JxSí sobre aquesta tramitació. La resposta de Borràs ha provocat la petició d'empara per part de CSQP en considerar que aquesta "ha faltat a la veritat en diverses ocasions", en paraules de Coscubiela. El diputat ha assegurat que el seu grup el que va fer és oposar-se a la tramitació en lectura única i votar a favor de que es fes per urgència ja que el primer sistema "impedeix entrar esmenes i millorar el text" i CSQP defensa que aquests tràmits són necessaris.  Coscubiela ha qualificat d'"acte de demagògia imperdonable" l'actitud de Borràs i ha considerat "vital" que el projecte de llei es faci per la via d'urgència per tal de poder entrar esmenes i fer el debat necessari. Entre d'altres, ha avançat que el seu grup introduirà esmenes perquè la llei reconegui com a serveis generals aquells relacionats amb l'emergència habitacional per tal que no depenguin del pressupost o que s'incloguin situacions de lloguer abusiu, que ha denunciat que CSQP ja va proposar al debat de política general i que JxSí s'hi va oposar. "Això és el que Borràs no vol", ha dit. El diputat ha defensat que és "perfectament possible" debatre aquesta llei pel tràmit d'urgència i "tenir la possibilitat de millorar-la".  En la sessió de control Borràs ha reiterat la seva queixa per l'actitud de CSQP i ha reiterat el seu posicionament que ja va expressar el mateix dimarts de la setmana passada en una compareixença davant dels mitjans. Llavors va dir que el fet que no es tramités la llei per lectura única impedia que la norma es pogués aprovar al ple d'aquesta setmana i que això allargués el tràmit fins el 2017. Aquest dimecres al Parlament, ha apuntat que això farà que es continuïn permetent 40 desnonaments diaris a Catalunya, nou dels quals a Barcelona.  Fonts de Governació han apuntat que en les cimeres prèvies a la reunió de la Mesa totes les forces havien expressat el seu acord perquè el tràmit fos per lectura única i que, de manera imprevista, el passat dimarts el diputat de CSQP a la Mesa, Joan Josep Nuet, va expressar els seus dubtes i finalment no hi va haver unanimitat perquè fos tramitada per aquest tràmit. Segons Governació, això continuarà permet Finalment, la norma es tramitarà en format d'urgència extraordinària, cosa que redueix a la meitat de la meitat els tràmits i permet el debat d'esmenes. L'acta de la reunió de la Mesa -que el líder de CSQP al Parlament, Lluís Rabell, ha llegit durant la sessió de control- estableix que es van produir diverses intervencions i que el secretari tercer (Nuet) "creu que la tramitació és urgent, però no correspon el procediment de lectura única". El text afegeix que el vicepresident segon (José Maria Espejo-C's) i el secretari segon (David Pérez-PSC) "també consideren que per naturalesa del text no es pot aplicar" aquest procediment i apunta que la presidenta "proposa que el projecte de llei es tramiti pel procediment d'urgència extraordinària i sense pròrrogues".

Summary: CSQP demana empara a Forcadell per la tramitació de la llei d'habitatge i retreu a Borràs que "falti a la veritat"


La probabilitat de repetir eleccions al Congrés dels Diputats augmenta cada dia que passa sense que les forces polítiques estatals es posin d'acord per formar govern. La reedició de les eleccions reforçaria la victòria d'En Comú Podem, que tornaria a obtenir 12 escons i incrementaria el percentatge de vot fins al 25,5%, gairebé un punt més que el passat 20 de desembre. El baròmetre del Centre d'Estudis d'Opinió (CEO) pronostica, però, que ERC i C's serien els partits més beneficiats. Els republicans tornarien a ser segons, però passarien de 9 a entre 10 i 11 diputats. Pel que fa a la formació taronja, obtindria 7 escons, dos més que el 20-D. El PSC i Democràcia i Llibertat perdrien representació al Congrés i es quedarien en 7 escons en el cas dels socialistes i en 6-7 en el dels convergents. El PPC, amb 4 escons, també en perdria un.

Summary: En Comú Podem repetiria victòria a les generals amb ERC a la segona posició


El conseller d'Exteriors qualifica el referèndum anunciat com una "exercici de democràcia i de dignitat col·lectiva"  ACN Barcelona.-El conseller d'Afers Exteriors, Relacions Institucionals i Transparència, Raül Romeva, ha assegurat que "no té cap dubte" que l'1-O "molta gent dels comuns aniran a votar sense cap mena de problema i amb gran determinació". Així ho ha dit aquest diumenge en participar a la campanya 'Mulla't' per l'esclerosi múltiple a les piscines de Can Caralleu, de Barcelona. "L'1-O molta gent anirà a votar, també de l'espai dels comuns i de molts altres", ha assegurat després que aquest dissabte a Terrassa la coordinadora de Catalunya en Comú ratifiqués l'1-O com una mobilització pel dret a decidir sense caràcter vinculant i posposés la decisió de fer una crida activa a la participació. "Nosaltres fem un exercici de democràcia i de dignitat col·lectiva", ha afegit Romeva sobre el referèndum que impulsen el Govern, JxSí i la CUP.

Summary: Romeva: "No tinc cap dubte que l'1-O molta gent dels comuns aniran a votar sense cap mena de problema "


La fiscalia ha presentat una denúncia contra un home per una agressió homòfoba el dia de l'orgull del 2019, el 28 de juny, però també contra un vigilant de seguretat que no va fer res per aturar-la. Els fets van tenir lloc en un restaurant de menjar ràpid del centre de la ciutat, després del pregó de les festes de l'orgull LGTBI a la plaça Universitat. Un jove va ser humiliat, amenaçat i colpejat amb greus insults per la seva orientació sexual mentre estava demanant en les màquines d'autoservei. El vigilant es va limitar a avisar els Mossos d'Esquadra però no va intervenir per aturar l'agressió. L'agressor va insultar el jove dient-li frases com ara "tapa't que fas vergonya aliena i hi ha nens", "després ens escandalitzem quan les dones són violades i mortes per vestir provocatives i tu ets un exemple que et pot passar" i "anem fora que et faré 'hetero' a hòsties". El va empènyer i la víctima es va donar un cop contra la màquina.  El vigilant, segons la denúncia de la fiscalia, sabia del caràcter conflictiu de l'agressor, que havia tingut problemes amb altres clients, i "no va intervenir activament per frenar la conducta humiliant".

Summary: La fiscalia denuncia una agressió homòfoba el dia de l'orgull i també la inacció d'un vigilant de seguretat a Barcelona


El comitè executiu de PIMEC ha analitzat en detall aquesta tarda la sentència del Tribunal Suprem contra els líders independentistes i ha expressat la seva preocupació i "desencís" per la "magnitud" de la condemna. En un comunicat, els membres del comitè executiu de la patronal de les petites i mitjanes empreses admeten sorpresa per la decisió del Suprem i reiteren la seva "convicció" que no resoldrà el conflicte polític. "Demanem una solució política basada en el diàleg per tal de garantir el funcionament de les institucions", afirma el comunicat de PIMEC. La patrona diu entendre les mobilitzacions que s'organitzen arreu del país però amb el "benentès que no es perjudiqui l'activitat econòmica i empresarial".  "Ens ha sorprès i ens preocupa la magnitud de la sentència. En aquest sentit, volem mostrar el nostre desencís i enviar un missatge d'escalf als condemnats i als seus familiars", afirma PIMEC.  Segons la patronal de les pimes, les mobilitzacions al marge de la vaga general del 18 d'octubre s'han de fer amb "acord entre empresa i treballador" en cas que afectin la jornada laboral. En aquest sentit, PIMEC recorda que ha habilitat un servei d'assessorament per atendre consultes.  El comunicat de PIMEC arriba després d'una primera valoració que la patronal va fer el mateix dia de la sentència, quan va dir que no ajudaria a la resolució del conflicte.

Summary: PIMEC expressa preocupació i "desencís" per la "magnitud de la sentència"


L'ajuntament d'Almenar, al Segrià, ha adjudicat la primera fase de l'arranjament del carrer de la Baixada del Calvari, el principal accés a la població des de l'autovia A-14, actualment en construcció. L'obra, que  costarà prop de 140.000 euros, consistirà bàsicament en la urbanització de la vorera dreta i la renovació o ampliació de les xarxes elèctriques i d'aigua. Els treballs començaran el 9 de gener i tenen un termini d'execució de 5 mesos. Segons informa el consistori, l'objectiu principal de l'obra és la instal·lació d'una canonada més ampla i amb més capacitat d'aigua potable que connecti els nous dipòsits amb el poble a través de la Baixada del Calvari. Aprofitant els treballs, que es portaran a terme en un tram d'uns 300 metres (des del carrer Sant Sebastià al carrer Cerés), es col·locaran línies elèctriques de baixa i mitja tensió i s'urbanitzarà la vorera. Igualment, s'instal·larà un nou enllumenat per mitjà de columnes de llum i nous embornals per recollir l'aigua pluvial.    Així doncs, aprofitant l'execució d'aquestes noves infraestructures, el projecte vol donar al carrer un caràcter més de passeig per a vianants, raó per la qual es plantegen noves amplades de voreres i acabats de pavimentació juntament amb el nou mobiliari urbà.   Dins de la mateixa actuació, l'empresa adjudicatària construirà també un mur d'escullera a la zona de La Bassa per evitar els despreniment de terra provocats bàsicament per l'efecte de les pluges.    En una segona fase, que tindrà lloc més endavant en una data encara a determinar, s'urbanitzarà la vorera esquerra del vial.

Summary: Almenar millora l'accés a la població de les l'autovia A-14


Els viticultors de la Denominació d'Origen (DO) Pla de Bages treballen des de fa poques setmanes a ple rendiment per collir el raïm de les més de 500 hectàrees de vinya que hi ha repartides pel territori. La manca de pluges que es van registrar durant els mesos d'hivern i primavera han passat factura a la producció, que es calcula que serà entre un 15 i un 20% inferior a la d'un any normal. Amb tot, el raïm presenta una qualitat "molt bona" a nivell sanitari, segons ha explicat a l'ACN el vocal tècnic de la DO Pla de Bages, Miquel Palau. En els darrers temps, però, on han hagut de concentrar més esforços els viticultors bagencs és en la protecció de les vinyes amb malles per protegir-les de l'atac dels porcs senglars, ja que la presència d'aquests animals s'ha incrementat considerablement.  Tot i que la producció a la DO Pla de Bages es calcula que pot arribar a ser un 20% inferior a la d'un any normal, els viticultors confien que serà una "molt bona collita" en relació a la seva qualitat. El vocal tècnic de la DO Pla de Bages, Miquel Palau, ha apuntat que, malgrat els episodis de sequera viscuts a l'hivern i primavera, "des de fa unes setmanes gaudim d'unes temperatures molt bones per a la maduració del raïm, amb nits fredes i migdies càlids". En aquests moments, els cellers ja han collit un 60% del raïm i es calcula que la verema encara s'allargarà unes setmanes més.  Palau ha explicat que la DO Pla de Bages es caracteritza, sobretot, per un "paisatge únic", que "es veu reflectit als seus vins". En aquest sentit, l'enòleg ha detallat que la majoria de vinyes dels cellers que conformen la DO –una dotzena-, es troben envoltades de bosc, de manera que "els vins surten amb un toc balsàmic". Palau també ha explicat que la majoria dels terrenys del Bages són d'argila vermella, un fet que provoca que "surtin vins estructurats, amb potència de color i rendiments baixos". La climatologia també juga un paper important en els vins bagencs, ja que, segons ha apuntat Palau, "a la DO Pla de Bages no tenim un clima mediterrani pur, sinó que hi trobem una influència continental i pirinenca". Això provoca, segons l'enòleg, que les temperatures de dia i de nit siguin molt diferenciades amb una important oscil·lació tèrmica que "afavoreix la maduració del raïm".  La DO Pla de Bages està formada per un total de dotze cellers i té una superfície de més de 500 hectàrees de vinya. Cada any produeix entre 800.000 i 850.000 ampolles de vi que surten de cellers com el d'Abadal, que cultiva varietats autòctones com el Picapoll barrejades amb d'altres d'origen forà com el Chardonnay, l'Ull de Llebre o el Macabeu.  La lluita contra l'atac dels senglars Una de les principals preocupacions dels viticultors bagencs i que ha anat en augment els darrers anys és la gran proliferació de porcs senglars. El fet que la majoria de vinyes de la DO Pla de Bages es trobin situades al costat de boscos provoca que "estiguin molt exposades als atacs dels senglars". Palau ha explicat que enguany aquesta situació s'ha vist agreujada per la forta sequera que hi ha hagut als boscos, de manera que els senglars "han anat a les vinyes a menjar-se els raïms, ja que per ells és com un caramel".  Davant d'aquest fet, els cellers ja fa anys que treballen per combatre els atacs dels senglars instal·lant diversos tipus de barreres. En el cas del celler Abadal, Palau ha explicat que l'empresa "dedica molts recursos econòmics per evitar que entrin els animals a les vinyes" i, en aquests moments, ja compten amb 18 quilòmetres de filats elèctrics. Altres mesures que també es duen a terme són batudes controlades amb societats de caçadors o la instal·lació de malles rígides de fins a un metre d'alçada.

Summary: La producció de vi a la DO Pla de Bages serà un 20% inferior a causa de la sequera


Els Mossos d'Esquadra van detenir dilluns a dos menors per set robatoris a l'interior de domicilis a Masquefa. Segons explica el cos policial en un comunicat, la investigació es va iniciar el mes de març en detectar-se un augment dels robatoris en domicilis del nucli urbà i a la urbanització del Maset. Compartien un mateix modus operandi: actuaven a la mateixa zona, en la mateixa franja horària i per forçar les portes sempre feien servir una palanca. Entre els objectes que haurien sostret hi ha una moto pocket bike, una bicicleta, un cotxe teledirigit i un patinet elèctric. Els arrestats, veïns de Masquefa, estan acusats de ser els presumptes autors de set delictes de robatori amb força a interior de domicili. Després de declarar davant del jutge, un d'ells ha quedat en llibertat amb mesures cautelars, mentre que l'altre ha ingressat en un centre de menors.

Summary: Els Mossos detenen dos menors per set robatoris a l’interior de domicilis a Masquefa


El portaveu parlamentari de Cs, Carlos Carrizosa, ha dit que el seu partit està preparant una querella criminal contra els membres de la Mesa i els de la Comissió de l'Estatut dels Diputats per haver permès aquest divendres la votació sobre la suspensió dels diputats. Carrizosa ha apuntat també que en aquesta querella "s'hi pot incloure" el lletrat Joan Ridao per haver "col·laborat" a que els diputats hagin votat "el compliment d'una resolució judicial". El portaveu de Cs ha indicat que la querella es presentarà un cop s'hagi fet la votació al ple, el proper 2 d'octubre.

Summary: Cs prepara una querella criminal contra la Mesa i la Comissió de l'Estatut dels Diputats per la votació de la suspensió


La cap de llista del PSC per al 26-J, Meritxell Batet, ha carregat aquest dimarts contra el líder del PP, Mariano Rajoy, per la seva política econòmica. Acompanyada per l’exministre Jordi Sevilla, la socialista ha aprofitat un diàleg sobre economia per denunciar que Rajoy “en quatre anys s’ha carregat el model social” que hi havia a l’Estat i que, segons ella “era eminentment socialdemòcrata”. “Ha aprofitat una crisi econòmica per carregar-se’l. Era un model basat el creixement i la redistribució, i avui tenim que el PP s’ha carregat la negociació col·lectiva i ha situat els treballadors en situació de desigualtat”, ha sentenciat, tot afegint que gràcies a les polítiques de Rajoy, “l’estat del benestar està més dèbil que mai, i creixen uns quants deixant abandonada la majoria”.  És per aquest motiu que Batet ha tornat a demanar el vot per al PSC. Segons ella, amb un socialisme fort al Congrés podrà haver un executiu progressista que retorni el “model socialdemòcrata i just” que volen impulsar des del seu partit. “És més necessari que mai un govern d’esquerres que representi aquesta socialdemocràcia per créixer de manera justa, que creï ocupació de qualitat i es pugui redistribuir la riquesa”, ha explicat, tot afirmant que per poder portar a terme això cal “lideratge, equip i projecte polític, i això només ho representen el Partit Socialista i Pedro Sánchez”.

Summary: Batet acusa Rajoy d’haver-se “carregat el model social” i haver deixat “l’estat del benestar més dèbil”


Els Mossos d'Esquadra han detingut a Girona tres homes de 31, 40 i 68 anys que portaven 104 quilos de marihuana amagada en una furgoneta plena de mobles. Els fets van passar el dissabte 25 de juliol pels volts de les onze de la nit. Una patrulla de seguretat ciutadana va veure com una furgoneta estava aturada al mig del carrer Francesc Ferrer, ocupant part de la via. Al acostar-s'hi, van comprovar que el vehicle tenia desperfectes i que un dels homes estava remenant bitllets de cinc euros i amb diversos mòbils a terra, mentre un altre estava uns metres més enllà. Al preguntar sobre els danys a la furgoneta i la procedència dels diners, els dos van respondre amb evasives i els mossos van escorcollar l'interior on van trobar la droga. Durant el registre de la furgoneta van comprovar que estava plena de mobles entre els quals un piano, sofàs, matalassos i armaris. En un dels calaixos d'un dels mobles els agents van trobar una bossa amb marihuana a dins i van regirar tot l'interior del vehicle. El resultat final va ser que es van acabar trobant 92 bosses hermètiques plenes de droga amb un pes total de 104 quilos, i amb un valor al mercat negre de 180.000 euros.  Els agents també van comprovar que encara hi havia un altre home implicat, que en aquest cas s'havia intentat amagar darrera d'una nevera d'un establiment proper on hi havia la furgoneta. Va ser aleshores que els policies van localitzar un total de 1.650 euros en 33 bitllets de 50 en una paperera del local. Davant de les evidències, els Mossos van detenir els tres homes per un delicte contra la salut pública. Cap d'ells té antecedents i són de nacionalitat alemanya i polonesa i sense domicili conegut. Després de passar a disposició davant del jutge de guàrdia un d'ells, el conductor, va ingressar a la presó.

Summary: Detinguts a Girona tres homes que portaven 104 quilos de marihuana amagada en una furgoneta plena de mobles


El líder del PSC-Units, Miquel Iceta, ha tornat a animar el president del Govern, Quim Torra, a fixar "un horitzó electoral": "Si vostè se sent desprotegit pels socis, proclama una evident divisió interna i la legislatura està esgotada, quin és el motiu real per prolongar-la?", ha interrogat des del Parlament. En aquesta línia, ha advertit que cap govern pot funcionar "sense estratègia compartida, unitat ni lleialtat entre socis". Iceta ha dit que convocar uns comicis depèn només del president, però ha recordat que Torra es va comprometre a dir quan s'aniria a les urnes, un cop aprovats els pressupostos. El líder dels socialistes catalans ha alertat que un possible rebrot de la covid-19 dificultaria una convocatòria electoral a la tardor.

Summary: Iceta anima Torra a situar "un horitzó electoral": "Cap govern pot funcionar sense estratègia ni lleialtat entre socis"


El Parlament Europeu ja ha rebut la petició de suplicatori del Tribunal Suprem per suspendre la immunitat dels eurodiputats Carles Puigdemont i Toni Comín, segons ha confirmat el portaveu de la institució, Jaume Duch, en roda de premsa. El president del Suprem, Carlos Lesmes, ha enviat aquest dilluns el document a Estrasburg, i ho ha fet públic poca estona després que tots dos hagin entrat a la seu d'Estrasburg de la cambra. Entre la documentació que s'ha enviat a l'Eurocambra hi ha la sentència del judici de l'1-O. El portaveu de l'Eurocambra han confirmat que l'arribada del suplicatori no s'anunciarà formalment durant aquest ple.  ((En aquesta actualització s'inclouen les declaracions del portaveu del Parlament Europeu, Jaume Duch)) "Ja ha arribat, ho podem confirmar, i no serà anunciada a les 17 hores perquè cal estudiar el dossier, acaba d'arribar i no hi ha automatismes", ha afirmat el portaveu de la institució.  Segons Duch, "cal veure si s'ha de traduir o no", ja que el text només ha arribat en castellà. En tot cas, ha dit, el Parlament Europeu farà el que fa "sempre". "Prendrem el temps necessari per fer les coses bé", ha dit.

Summary: ACTUALIZACIÓ:El Parlament Europeu ja té el suplicatori del Suprem per Puigdemont i Comín


El president del govern espanyol, Mariano Rajoy, ha titllat de "judici bastant fals" dir que el govern espanyol està discriminant l'aeroport del Prat. En aquest sentit, ha demanat que no es faci política amb les llargues cues i "que no se sigui mesquí". A més, ha sol·licitat "sensatesa, sentit comú i responsabilitat" als treballadors que s'encarreguen de la vigilància dels filtres de seguretat i l'empresa Eulen, que té la concessió d'aquest servei.  En roda de premsa des del Palau de Marivent després de reunir-se amb Felip VI, Rajoy també ha condemnat els atacs al turisme: "No m'agraden  els extremistes radicals que proliferen, per poc temps, massa en aquest país". En aquest sentit, ha llançat una dada: el 13% de llocs de treballa l'estat espanyol estan relacionats amb el turisme.  Pel que fa a la situació al Prat, Rajoy ha censurat que "en ple mes d'agost" s'estiguin vivint llargues cues a l'aeroport del Prat. El president del govern espanyol ha volgut subratllar que Aena no fa diferències de tracte entre aeroports de l'Estat i ha advertit: "Que ningú utilitzi aquest tema per motius polítics". Es tracta d'un problema "puntual" en un dels aeroports que gestiona Aena, que "és la mateixa empresa a tota Espanya", ha subratllat.  El president ha remarcat que es tracta d'un conflicte entre "una empresa privada i els treballadors" i ha mostrat la voluntat d'afrontar el tema "amb prudència i sense ànim de generar més polèmica que la que hi ha". "Alguns dels treballadors han dit que és important que hi hagi moltes cues, demostrant un enorme patriotisme", ha ironitzat.  "Jo no vull exigir a la Generalitat, perquè crec que no té sentit, que exerceixi les seves competències, perquè les té", ha reblat.  Sobre el sector turístic, Rajoy ha assegurat que "està funcionant molt bé" i que s'estan registrant "excepcionals temporades turístiques". Així que l'objectiu fonamental del president és que "hi hagi més turisme".  En aquest aspecte, el president espanyol s'ha mostrat contundent contra els atacs al turisme registrats en els darrers dies.

Summary: Rajoy troba "fals" i "mesquí" dir que Aena discrimina el Prat i demana "responsabilitat" per resoldre el conflicte


El jutjat d'instrucció número 20 de Barcelona ha demanat informació als Mossos d'Esquadra i a la policia espanyola sobre possibles seguiments a personalitats unionistes. Segons ha avançat 'El Periódico' i ha pogut confirmar l'ACN, la investigació s'ha obert després d'admetre a tràmit la querella que va interposar el periodista Albert Castillón. En paral·lel hi ha una desena de casos oberts per fets similars, que han anat a parar a diversos jutjats, per denúncies interposades per advocats, representants d'entitats constitucionalistes o sindicalistes dels Mossos. Tot plegat arrenca en l'episodi de la furgoneta dels Mossos interceptada per la policia espanyola el 26 d'octubre de l'any passat quan presumptament es dirigia a la incineradora de Sant Adrià del Besòs per destruir documentació, en una acció ordenada per la jutgessa de l'Audiència Nacional Carmen Lamela. Després d'aquesta intervenció hi va començar a haver filtracions a la premsa que parlaven dels presumptes seguiments, i les persones afectades van començar a posar les denúncies. Segons l'informe que va elaborar la policia espanyola, els Mossos van dissenyar un dispositiu d'espionatge que tenia al punt de mira des de partits polítics a personatges públics passant per entitats o activistes. El nexe comú entre tots ells és que eren de perfil unionista, segons la policia. L'advocat José María Fuster Fabra o l'expresident de Societat Civil Catalana Josep Ramon Bosc són dos dels noms que han aparegut en el marc de les filtracions a la premsa, i que han presentat demanda per aquests fets.

Summary: Un jutge de Barcelona demana informació a Mossos sobre els possibles seguiments a personalitats unionistes


La Guàrdia Civil ha detingut quatre persones i n'investiga dues més que formaven part d'una organització criminal que es dedicava al cultiu i tràfic de drogues. Els agents van intervenir 633 quilos de marihuana i 433 plantes en una granja de perdius de Cabra del Camp (Alt Camp), que van visitar durant una inspecció rutinària. En entrar en una de les naus on hi havia d'haver els ocells, van trobar-se tres persones collint marihuana. La Unitat Orgànica de la policia judicial de Tarragona va registrar la zona i van trobar-hi diversos magatzems per assecar, guardar i elaborar la marihuana, a més d'una plantació d'exteriors.

Summary: Quatre detinguts per tràfic de drogues després d'inspeccionar una granja de perdius a Cabra del Camp


El conseller d'Afers Exteriors, Relacions Institucionals i Transparència, Raül Romeva, inicia aquest dimecres un viatge a l'Argentina per participar en diferents actes que posen en valor la memòria democràtica compartida entre Catalunya i el país sud-americà i per "estrènyer llaços" amb la Catalunya Exterior. El primer acte tindrà lloc aquest dimecres al vespre quan Romeva inaugurarà a la Plaza Catalunya de Buenos Aires un placa en commemoració dels 200 anys de la Independència de l'Argentina i, en reconeixement als catalans que van lluitar a la revolució del maig de 1810 i la defensa de Buenos Aires.  Aquest any se celebra el bicentenari de la Declaració d'Independència de les Províncies Unides del Río de la Plata del 9 de juliol de 1816, signada en el context de la guerra d'independència que havia començat amb la revolució del maig de 1810 (Revolución de Mayo). Dos catalans formen part de la llista de libertadores de l'Argentina (els comerciants Domènec Matheu i Joan Larreu) membres de la primera Junta Provisional Gubernativa i Blai Parera i Moret és el compositor de la música de l'himne nacional d'Argentina.   Durant aquest mateix acte d'avui es col·locarà la primera pedra del monument a Lluís Companys en aquesta plaça de la capital argentina.   D'altra banda, aquest dijous al vespre el conseller assistirà a les Jornades Lluís Companys de Drets Humans, al teatre Margarida Xirgu de Buenos Aires. Les ponències estaran dedicades a recordar la Memòria Democràtica, tant de Catalunya com de l'Argentina, i comptaran amb la participació de Madres de la Plaza de Mayo. Aquesta activitat s'emmarca en els actes de commemoració dels 80 anys de la Guerra Civil que coordina el Departament d'Afers Exteriors, Relacions Institucionals i Transparència.  El mateix dia el conseller també participarà en l'acte de commemoració del 130è aniversari del Casal de Catalunya a Buenos Aires. Aquesta entitat, que va ser fundada l'any 1886, és la segona comunitat més antiga de les 141 que hi ha arreu del món. Finalment, divendres a la tarda Romeva es desplaçarà a la ciutat de Mar del Plata per participar a la Trobada Cultural de totes les Comunitats Catalanes a l'Exterior d'Amèrica Llatina. Les Comunitats Catalanes de l'Exterior (CCE) són entitats constituïdes per catalans o catalanòfils arreu del món (casals, associacions, centres catalans, agrupacions acadèmiques i empresarials,) i reconegudes per la Generalitat de Catalunya. Segons el Departament d'Afers Exteriors, les Comunitats Catalanes de l'Exterior compleixen un paper fonamental a l'hora de projectar Catalunya al món: donen a conèixer el país i la cultura i llengua catalana arreu. Paral·lelament a aquests actes, el conseller mantindrà reunions amb representants institucionals i també es preveu que l'entrevistin diversos mitjans de comunicació.   Catalunya i Argentina   L'Argentina és el país que compta amb més casals catalans, amb un total de 16, repartits per tot el seu territori. Segons les dades oficials, l'any 2016 hi ha 28.062 argentins residents a Catalunya i 18.429 catalans residents a l'Argentina. La Generalitat de Catalunya està present a Buenos Aires des de 1989 mitjançant l'establiment progressiu de les oficines d'ACCIÓ amb el Centre de Promoció de Negocis de Buenos Aires, que cobreix Argentina, Bolívia, Perú, Uruguai i Paraguai. Les exportacions catalanes representen el 24,1% de les exportacions de l'Estat espanyol a l'Argentina. D'altra banda, les importacions catalanes representen el 26,8% de les importacions de l'Estat espanyol de l'Argentina.  El país està inclòs en el pla de desplegament de noves delegacions a l'exterior que el Govern ha projectat per aquesta legislatura.

Summary: Romeva viatja a l'Argentina on participarà en actes sobre la memòria democràtica de Catalunya i el país sud-americà


El president del PP, Pablo Casado, ha assegurat que el PP "no pot facilitar res" al PSOE. "Nosaltres som el contrari de Pedro Sánchez, és per això que li hem dit que no el podem investir", ha insistit el líder dels populars en una entrevista aquest dissabte al matí a la Cope. Casado ha rebutjat la "hipòtesi" d'una victòria socialista perquè el que volen els populars és "treure un escó més que el PSOE per treure del bloqueig al país", ja que són "l'única alternativa" a Sánchez. Preguntat per si s'abstindrien si Cs també ho fes, Casado ha remarcat que ells sempre han dit 'no' a investir Sánchez i ha criticat que el partit taronja ja s'hauria pogut abstenir abans del 10-N. Segons Casado, el candidat socialista "ja ha triat" que Podem i els independentistes siguin els seus "socis" en un govern "Frankenstein". Sobre Catalunya, Casado ha insistit que cal enviar "immediatament" el requeriment previ al 155 a Quim Torra perquè "no pot seguir un minut més" i, si el president de la Generalitat "segueix sense acatar la Constitució", intervenir l'autonomia "sense limitacions de termini ni de competències". Segons Casado, a l'octubre de 2017 van posar un termini al 155 a petició de Cs i van excloure els Mossos i els mitjans públics pel PSOE.   Casado ha tornat a criticar que Sánchez "no faci res" i "deixi la porta oberta a tornar a pactar" amb Torra i Junqueras.

Summary: Casado assegura que el PP "no pot facilitar" que governi el PSOE: "Som el contrari de Sánchez, no el podem investir"


L'alcaldessa de Barcelona, Ada Colau, i la vicerectora d'Administració i Organització de la Universitat de Barcelona, Carme Panchón, han signat aquest divendres un conveni de col·laboració per posar en marxa un curs pont als estudis de grau per a persones provinents de zones en conflicte. El conveni, amb una dotació de 74.707,82 euros, permetrà a quinze estudiants, procedents en la seva majoria de Síria, fer el trànsit de l'ensenyament secundari a la universitat, com a única possibilitat per a aquestes persones de continuar la seva trajectòria acadèmica. La iniciativa, pionera a l'estat espanyol, s'emmarca dins del Programa UB de suport a les persones refugiades que es va iniciar al setembre del 2015. L'aportació econòmica de l'Ajuntament de Barcelona permetrà sufragar el 31,39% del cost total de la realització del curs, que inclou també les despeses derivades de l'allotjament i manutenció dels estudiants en col·legis majors. El 68,61% restant l'aportaran la Universitat de Barcelona i la Fundació Solidaritat UB.  La formació s'impartirà aquest curs 2016-2017 en diferents facultats de la Universitat de Barcelona. Els quinze estudiants —onze homes i quatre dones—, d'edats compreses majoritàriament entre 18 i 24 anys, procedeixen de diferents indrets de Síria i, en un cas, de l'Afganistan.  Tots ells han estat seleccionats en base a demandes formulades per organitzacions humanitàries de defensa dels Drets Humans, com la Mitja Lluna Roja, Càrites de Síria o la plataforma Stop Mare Mortum, que han acreditat les seves circumstàncies personals. Aquests joves han finalitzat l'ensenyament secundari i els resulta pràcticament impossible iniciar els estudis universitaris al seu país d'origen, però tampoc poden continuar la seva formació a l'exterior, pel fet de no poder convalidar cap formació universitària. L'objectiu del projecte és, doncs, que puguin continuar la seva formació a Barcelona. Durant l'acte de signatura, que s'ha celebrat al Saló de Ciutat de l'Ajuntament, l'alcaldessa de Barcelona ha agraït el compromís de la Universitat de Barcelona vers la situació de crisi humanitària que viuen les persones refugiades. L'alcaldessa ha assegurat que aquest conveni és "una mostra més de la resposta que està fent la ciutadania davant la passivitat dels estats europeus, i que s'està demostrant constantment a través d'iniciatives com la de Proactiva Open Arms, o la de la Comunitat Eko". Per a la vicerectora d'Administració i Organització de la Universitat de Barcelona, l'anomenada 'crisi dels refugiats' és un dels principals reptes que ha tingut i té Europa. "Un repte que interpel·la els valors essencials de la construcció europea", ha dit. En aquest punt, Panchón ha explicat que la Universitat de Barcelona, "en tant que part de la societat, s'ha sentit interpel·lada per aquesta realitat" i això, segons afegeix, els va impulsar a posar en marxa, ara fa un any, un programa que permetés mobilitzar els recursos que disposa la institució universitària i posar-los al servei de l'acollida de les persones refugiades i provinents de zones en conflicte.  Entre les accions emmarcades en el programa, Panchón ha destacat el curs que s'inicia ara i que es dirigeix als joves, "un col·lectiu que ens sembla especialment sensible perquè, d'alguna manera, representa el futur i l'esperança per a la societat siriana". A banda de l'adquisició de competències bàsiques, el programa del curs inclou una formació en Drets Humans i resolució de conflictes "perquè els joves estudiants disposin d'eines conceptuals que els permetin tal vegada, en el futur, treballar per la pau en realitats com la que els ha obligat a sortir del seu país per poder continuar la seva formació", ha conclòs vicerectora d'Administració i Organització de la UB. Funcionament del curs La Universitat de Barcelona, a través de la Fundació Solidaritat UB, organitza aquest curs, que es planteja com un itinerari formatiu preparatori per a l'accés a la universitat. La formació es durà a terme en diferents facultats i s'allargarà fins al juny del 2017. El curs, de 300 hores, té caràcter oficial com a curs d'extensió universitària i consta de tres parts: una primera d'aprenentatge intensiu de català i castellà alhora; una segona d'anivellament de coneixements dels alumnes amb els del batxillerat d'aquí, i una tercera de formació en drets humans i resolució de conflictes.  El director de la Fundació Solidaritat UB, Xavier López, ha explicat que La idea d'organitzar aquest curs va sorgir arran del coneixement de l'existència d'un nombre important de joves sirians que, en acabar els estudis secundaris, en raó de la seva edat, corrien el risc de veure's involucrats en la guerra civil, i tenien en la continuació d'estudis a l'estranger una opció per esquivar la implicació en el conflicte.  López ha puntat que l'organització del curs, l'arribada d'aquestes persones i la seva acollida ha estat un procés llarg i laboriós, però no s'atura aquí. Considera que es podria ampliar l'experiència amb més persones i amb altres universitats i ha avançat que un objectiu bastant immediat és ampliar la capacitat del curs i permetre-hi també la incorporació de joves provinents de zones en conflicte que ja es trobin a Catalunya. En aquest sentit, la Universitat de Barcelona ja participa en dos projectes europeus en xarxa amb altres universitats europees i dels països limítrofs amb Síria. L'Ajuntament de Barcelona ha volgut subratllar que a l'octubre d'aquest any, el programa 'Barcelona, Ciutat Refugi' va complir el primer any de funcionament "havent consolidat un important reforç en els serveis adreçats a atendre i a acollir les persones refugiades a Barcelona". Afegeix que el programa ha assolit també una important incidència en l'àmbit estatal, europeu i internacional "per posar de relleu el paper de les ciutats a l’hora d’abordar la crisi humanitària que suposa la última gran onada de persones que fugen dels seus països cap a Europa".

Summary: Quinze joves refugiats realitzaran estudis a Barcelona aquest curs després d'un acord entre l'Ajuntament i la UB


Neix l'Observatori Epidemiològic, un projecte que espera millorar la prevenció i detecció d'epidèmies gràcies a tecnologies avançades Big Data i Intel·ligència Artificial. Amb un pressupost de 600.000 euros, el 50% dels quals aportala Generalitat, la iniciativa espera generar a mitjans de 2021 una eina de suport en la presa de decisions basada en models epidemiològics per preveure futures epidèmies. El projecte ha aconseguit unir actors tecnològics com Eurecat, el Cidai, el Barcelona Super Computing Centre o la Mobile World Capital; institucions mèdiques i de salut com l'Hospital Germans Trias i Pujol i la Fundació Lluita contra la Sida; i centres educatius com la Universitat de Girona o la Rovira i Virgili. Fins a finals d'any, l'Observatori explorarà dades sanitàries, meteorològiques, de telefonia mòbil o censals recollides en dues etapes diferents, entre octubre de 2018 i maig de 2019 i el mateix període de l'any següent, cosa que permetrà comparar i predir "patrons d'evolució" a partir de la grip i la covid-19 i crear un model més precís de previsió, ha dit Marc Torrent, director del Centre per a la Innovació en Tecnologia de Dades i Intel·ligència Artificial (CIDAI), que s'encarregarà de la coordinació tecnològica del projecte.  En una segona fase, s'elaborarà una eina que automatitzi tot el coneixement processat en indicadors per mitigar les epidèmies fent ús de tecnologies d'intel·ligència artificial com el 'machine learning'. En aquest punt, s'estudiarà incloure dades diferents com mostres d'aigües residuals, dades econòmiques o fins i tot extretes de les xarxes socials, per mesurar "l'impacte emocional" de la pandèmia, ha apuntat Torrent.  Les simulacions de l'Observatori serviran per prendre decisions molt més encertades sobre aspectes pràctics com quina reducció de transmissibilitat es pot atribuïr a l'ús de mascaretes, quants contactes s'han de detectar per poder parar el virus o en quin moment exacte s'ha de començar un confinament, ha dit Oriol Mitjà, metge investigador de la Fundació Lluita contra la Sida. "Són preguntes molt pràctiques que tots hauríem agraït poder respondre amb una evidència científica", ha dit Mitjà, que creu que aquest projecte s'ha d'entendre com "una aposta de futur". En aquest sentit, Bonaventura Clotet, cap del Servei de Malalties Infeccioses de l'Hospital Germans Trias i Pujol, centre on s'ubicarà l'Observatori, ha dit que la recerca ha de combinar l'ús d'eines de processament de dades per predir nous brots amb el desenvolupament de tractaments que frenin la propagació de la covid-19, cosa que s'aconseguirà en "mig any". Per tant, segons Clotet, una eina com l'Observatori "és essencial no només per la covid-19 sinó per moltes altres que puguin venir".  Eduard Martín, CIO i responsable de 5G a la Mobile World Capital (MWC) ha deixat clar que no es tracta d'una "eina de traçabilitat" sinó que permetrà "analitzar estats d'un procés epidemiològic" per millorar la capacitat de decisió de l'administració i de la societat. Martín ha assegurat, a més, que les dades que s'analitzaran no es podran individualitzar ja que el projecte complirà amb totes les normatives de privacitat i seguirà les recomanacions del Comitè Europeu de Protecció de Dades. El projecte està dirigit principalment a professionals del sistema sanitari però també tindrà usos en l'àmbit de la mobilitat o l'educació, ha indicat Torrent. La meitat del finançament de la iniciativa l'aportarà la Generalitat que veu l'Observatori com "un projecte important de país" que ha d'ajudar Catalunya a ser un "país digital", ha explicat el conseller de Polítiques Digitals i Administració Pública, Jordi Puigneró. Preguntat sobre si l'estudi podrà disposar de "dades bones" tenint en compte les diferències que hi ha de balanços oficials de contagis actualment, el conseller ha defensat que tot i alguns errors no es pot dubtar amb caràcter general de les dades de les administracions públiques.

Summary: L'Observatori Epidemiològic crearà una eina amb intel·ligència artificial per preveure epidèmies a mitjans del 2021


Espanya és el país de la Unió Europea amb l'índex més alt d'abandonament prematur del sistema educatiu. Així ho constaten les dades de l'estudi publicat aquest divendres per l'Eurostat, que situa el fracàs escolar a l'Estat en el 17,9%, és a dir, prop de 18 alumnes de cada 100 abandonen els centres espanyols sense acabar els estudis. Per sexes, la xifra dels nois assoleix el 21,7%, mentre que en les noies és del 14%. La xifra global ha disminuït respecte l'any anterior (en què es va situar en el 18,3%), però Espanya supera Malta (17,5%) i Romania (16,4%) en l'abandonament de joves d'entre 18 a 24 anys amb el nivell més baix d'educació secundària. Els països amb millors xifres són Croàcia (3,3%), Eslovènia (4,2%) i Lituània (4,6%).

Summary: Espanya és el país de la UE amb major fracàs escolar


La portaveu dels presos diu que Turull està treballant en la seva defensa des de la infermeria i que no es plantegen aixecar la protesta “de manera imminent”  ACN Madrid.- Els quatre presos en vaga de fam –Jordi Sànchez, Jordi Turull, Josep Rull i Joaquim Forn- han enviat 40 cartes a líders europeus per denunciar els motius de la protesta. La carta s’ha enviat, entre d’altres, al president espanyol, presidents de països europeus, del Consell d’Europa i del Parlament europeu. Denuncien una "situació molt greu" de "bloqueig" del TC que els ha portat a iniciar una vaga de fam. El lletrat de tres d'ells, Jordi Pina, ha reconegut que el TC ha començat a resoldre recursos pendents des de feia més d'un any un cop iniciada la vaga. Entre ells, el TC ha rebutjat la mesura cautelar i manté de moment la suspensió de Puigdemont i els diputats empresonats. Tot i que no ha resolt sobre el fons del recurs, Pina ha explicat que volen portar el cas davant del Tribunal Europeu de Drets Humans (TEDH) per denunciar aquest bloqueig. El recurs es presentarà en nom de Jordi Sànchez, Josep Rull i Jordi Turull.

Summary: Els presos en vaga de fam envien cartes a 40 autoritats europees i recorreran al TEDH la suspensió com a diputats


L'Ajuntament de Barcelona ha aprovat la licitació del contracte de serveis de neteja de pintades, eliminació de cartells i retirada d'altres elements de la via pública per al període 2016-2019 per un import de 11,8 milions d'euros. Una de les novetats del contracte respecte a l'anterior és que fomenta l'ocupació de persones amb dificultats d'inserció al mercat laboral. Els equips de neteja van esborrar 494.270,85 metres quadrats de pintades en un total de 248.439 actuacions el 2015. La majoria d'actuacions són per la neteja de 'tags', signatures i petites pintades fetes normalment amb retolador o esprai negre. Els plecs de les clàusules administratives particulars inclouen mesures per a la igualtat de gènere, els criteris de respecte a la diversitat funcional, no sexistes i respectuosos amb la conciliació. La licitació del contracte recull que totes les baixes, substitucions i noves contractacions laborals s'han de realitzar mitjançant la contractació de persones amb dificultats particulars d'inserció al mercat laboral fins arribar a un 5% sobre el total de la plantilla que executi el contracte i un 5% del pressupost d'adjudicació s'ha de subcontractar amb centres especials de treball i/o amb empreses d'inserció sociolaboral. La valoració de les ofertes té en compte una major puntuació si es proposen uns percentatges majors. En la valoració de les candidatures, es tindrà en compte la qualitat ambiental de la flota de vehicles nous per suplir els vehicles subrogats ja amortitzats i d'altres que es puguin oferir, incloent els vehicles de servei per al personal detector i inspector. Les tipologies de vehicles es puntuaran segons la motorització i les emissions, obtenint més puntuació, de més a menys, els vehicles elèctrics, els vehicles híbrids endollables i, els vehicles híbrids no endollables i vehicles de gas (bifuel inclosos).   Altres criteris d'avaluació fan referència a proposar un nombre superior d'equips de neteja definits al plec de clàusules administratives: 16 equips tipus A, 14 equips tipus B, vuit detectors i quatre inspectors. També es tindrà en compte la incorporació d'un segon vehicle amb capacitat d'actuació fins els 12 metres d'alçada que s'afegirà als vehicles ja previstos en el plec de condicions.    Detecció i neteja de pintades   Les deteccions de les pintades provenen principalment a través de l'empresa que té adjudicat el contracte de la neteja de pintades i eliminació de cartells. De fet, la detecció de les pintades és una de les tasques inclosa en les obligacions. En menor percentatge també arriben avisos a través de la ciutadania (trucades als telèfons i xarxes socials municipals) i pels canals interns de l'Ajuntament com la Guàrdia Urbana o els Districtes.  Per cada pintada detectada es fa una fitxa de l'abans i el després de la neteja. Aproximadament transcorren entre dos i tres dies entre la detecció i l'esborrat. En cas de pintades ofensives o després de manifestacions, s'actua immediatament.   Les intervencions són bàsicament sobre les pintades en parets. No s'actua sobre persianes de comerços ni habitatges per ser uns espais privats. Sempre es respecten els grafits fets en espais autoritzats que són considerats grafits artístics.  L'any 2015 el cost del servei va ser de 3,9 milions, amb una mitjana de 34 equips de dilluns a dissabte i cinc en festius. Els principals tractaments que es fan són esborrat  mitjançant pintura, amb productes químics biodegradables i amb aigua a pressió. Els esborrats de pintades incrementen la percepció de netedat dels espais públics.

Summary: L'Ajuntament de Barcelona licita el nou contracte de neteja de pintades per 11,8 milions fins el 2019


La consellera de Governació i Relacions Institucionals, Meritxell Borràs, ha presentat aquest divendres al matí la 'Guia sobre la transparència per a partits polítics i organitzacions sindicals i empresarials'. Una eina de caràcter pràctic per donar a conèixer les obligacions que la llei catalana de transparència preveu per a aquestes entitats i que pretén orientar-les en el seu procés de compliment. Durant l'acte de presentació, la consellera ha recalcat que la transparència representa un "nou contracte social" que va més enllà del Govern o del Parlament. Meritxell Borràs ha explicat que la 'Guia sobre la transparència per a partits polítics i organitzacions sindicals i empresarials' s'ha fet "amb la voluntat de fer que la llei sigui més fàcil d’implementar".  El document, que ha estat elaborat pel Departament de Governació i Relacions Institucionals, s’articula al voltant de vint preguntes que descriuen les obligacions de transparència de partits i associacions sindicals i empresarials. A més, la Guia compta amb un glossari amb la terminologia més important sobre transparència, una relació d’actors clau en l’àmbit, una guia d’autoavaluació i diversos recursos complementaris per aprofundir en el coneixement de la legislació de transparència. La consellera Meritxell Borràs ha contextualitzat la presentació de la Guia sobre la transparència per a partits polítics i organitzacions sindicals i empresarials en el conjunt d’iniciatives de Govern per tal de divulgar les exigències de la llei entre els diversos actors implicats. En aquest sentit, la titular de Governació s’ha mostrat convençuda dels beneficis que la implantació de la legislació de transparència proporcionarà a partits polítics i entitats patronals i sindicals, atès que suposa "un instrument per la millora de la qualitat de la seva activitat, la rendició de comptes, la prevenció de la corrupció i la recuperació de la confiança de la ciutadania".

Summary: Governació presenta una guia sobre transparència adreçada a partits polítics, sindicats i patronals


El president dels Estats Units Donald Trump ha anunciat que els Estats Units reconeixeran "la sobirania d'Israel" sobre el territori ocupat dels Alts del Golan. En un missatge a Twitter, el líder nord-americà ha afirmat que "després de 52 anys ja és hora que els EUA reconeguin completament" aquesta zona com a part de l'estat israelià. Segons Trump, els Alts del Golan són "d'una importància estratègica i de seguretat crítica" per a Israel i "l'estabilitat regional". Israel va ocupar aquest territori muntanyós de Síria al final de la guerra dels sis dies del 1967 i, posteriorment, el 1981 se'l va annexionar unilateralment. Una decisió que va ser condemnada per Nacions Unides, no reconeguda internacionalment i sobretot denunciada pels països àrabs. Per la seva banda, el primer ministre israelià Benjamin Netanyahu ha agraït també a les xarxes socials a Trump aquest moviment. "En un moment en què l'Iran intenta utilitzar Síria com una plataforma per destruir Israel, el president Trump reconeix amb valentia la sobirania israeliana sobre els Alts del Golan", ha celebrat.

Summary: Trump anuncia que els Estats Units reconeixeran "la sobirania d'Israel" sobre el territori ocupat dels Alts del Golan


35 persones han hagut de ser evacuades a causa d'un incendi en un hotel de Castelldefels, al passeig de la Marina. Els Bombers han rebut l'avís a les 18.36 hores i s'han desplaçat a l'edifici amb 9 dotacions. Segons el cos, han pogut rescatar 35 persones, quatre de les quals es trobaven confinades a balcons. L'incendi, que ja està controlat, ha cremat totalment una habitació de la segona planta i les del costat han quedat molt afectades per fum i alta temperatura. El Sistema d'Emergències Mèdiques (SEM) s'ha desplaçat amb vuit dotacions a la zona, on han muntat una àrea sanitària per atendre les persones afectades. Segons han informat, han atès 42 persones per inhalació de fum i contusions, cap de gravetat. (S'actualitza amb noves informacions del SEM) A més, han fet cinc trasllats, tres al CUAP de Castelldefels i dos a l'Hospital de Viladecans.  Els Bombers han comprovat les habitacions per descartar que no hi hagués cap persona a l'interior.

Summary: ACTUALIZACIÓ:35 persones evacuades per un incendi en un hotel de Castelldefels, ja controlat


National Geographic presenta a Barcelona una exposició amb les dones com a protagonistes. S'hi mostren una cinquantena d'imatges que retraten com ha evolucionat al llarg d'un segle el paper de les dones, totes de diverses cultures, i com se les ha fotografiat. 'Women, un siglo de cambio' es pot visitar al Reial Cercle Artístic de Barcelona fins a l'11 d'octubre. La fotoperiodista i comissària de l'exposició, Marisa Flórez, ha seleccionat 50 fotografies que "ofereixen una crònica global de les vides de les dones a través de l'arxiu fotogràfic de National Geographic". En declaracions a l'ACN, Josep Fèlix Bentz, president del Reial Cercle Artístic de Barcelona, ha explicat que l'exposició mostra "el paper de la dona en el darrer segle".

Summary: National Geographic mostra l'evolució del paper de la dona en el darrer segle en una mostra al Reial Cercle Artístic


L'exdirector general de la Cooperativa de Cambrils, Josep Maria Siuró, denunciat per la fallida de la secció de crèdit, ha declarat aquest divendres al jutjat d'instrucció número 3 de Reus. Després de l'ajornament de la seva declaració dilluns, cinquè cop que se'l citava, Siuró ha declarat en qualitat d'investigat durant dues hores i mitja contestant les preguntes del jutge i de la seva advocada en què ha argumentat les presumptes irregularitats que s'atribueixen. El cas ha estat obert a partir de la denúncia feta per un grup d'onze afectats querellats contra els antics gestors de l'entitat i sis afectats més que s'han sumat posteriorment. Un cop han declarat tres dels investigats –Agustí Massagué, Jaume Solana i Siuró-, el 30 de gener serà el torn del president del consell rector, Jaume Baiges, i el director gerent, Xavier Mas, seran els pròxims a declarar el 30 de gener. Segons ha explicat Anton Verdeny, advocat de dos investigats, Agustí Massagué i Jaume Solana, la declaració de Siuró s'ha fet d'una manera "molt general" i per això creu que caldrà que l'exdirector torni a comparèixer en un altre moment per aclarir punts que no s'han concretat. Amb tot, Verdeny ha apuntat que segons la versió de Siuró, "queda aclarit que tant Massagué com Solana no tenien absolutament res a veure amb la causa" i que l'aparició del seu nom "es pot haver degut a un error administratiu" tot i que cal practicar les diligències per corroborar-ho. Segons Verdeny, Siuró ha ratificat davant del jutge la versió de Massagué i Solana segons la qual ells no realitzaven les funcions d'interventors de comptes, una gestió que feien els auditors, i que es limitaven a signar els documents que els portava l'exdirector general. Les declaracions de Baiges i Mas, el 30 de gener, permetran aclarir la participació de Siuró en l'acord de tancament de la secció de crèdit i per veure si aquesta es va fer de manera ordenada. Segons l'advocat de Massagué i Solana, tant el president del consell rector com el director gerent van fer la gestió "amb les seves millors intencions" perquè "Mas va ser contractat precisament per ordenar les irregularitats que s'havien detectat a la Cooperativa" i Baiges va exercir "la seva funció de president". "Eren persones que constaven al consell rector però no exercien", apunta Verdeny, que creu que la responsabilitat recau en Siuró, qui dirigia. La fallida de la secció de crèdit de la Cooperativa de Cambrils va esclatar a finals del 2015 tancant per sorpresa amb un dèficit de 9,5 milions d'euros i afectant 1.500 dipositaris. Els socis van acceptar un pla de refinançament per evitar el preconcurs de creditors. Un 46% dels dipòsits els van poder recuperar el passat estiu i la resta ho aniran cobrant al llarg de quinze anys.

Summary: Declara davant del jutge l'exdirector general de la Cooperativa de Cambrils denunciat per la fallida de la secció de crèdit


Iberpotash, l'empresa que gestiona les mines de Súria i Sallent, ha presentat un ERTO que es començarà a aplicar a partir d'aquest dijous, segons explica l'empresa en un comunicat. L'expedient temporal d'ocupació afectarà a la plantilla de les plantes de Súria i Sallent, tot i que es mantindran els serveis mínims. La companyia ha explicat que davant les mesures de seguretat contra el coronavirus que s'han de mantenir als llocs de treball imposades pel Govern, l'empresa pren la decisió d'aturar-se per la "impossibilitat" de poder-les complir en algunes posicions de la mina.  Malgrat el grau d’absentisme, ICL explica que ha fet "tot el possible" per mantenir les instal·lacions operatives mentre ha pogut oferir prou mesures de seguretat als seus treballadors. En aquest sentit, el passat 17 de març, va acordar-se amb els sindicats i comitès d’empresa una reducció de la producció al 50%.  L'objectiu de l'empresa és recuperar la normalitat tan bon punt sigui possible garantir la seguretat de tothom.

Summary: ICL presenta un ERTO que afecta gairebé la totalitat de les plantilles de Súria i Sallent


Els Mossos d'Esquadra han desmantellat una organització criminal dedicada al tràfic internacional de marihuana amb la detenció de 20 persones com a presumptes autors dels delictes contra la salut pública, blanqueig de capitals, pertinença a organització criminal, tinença il·lícita d’armes i defraudació de fluid elèctric. L'entramat criminal estava format per bandes d'origen suec, britànic i polonès. Els líders eren dos germans suecs extremadament violents detinguts a Premià de Dalt que coordinaven el tràfic internacional. També es van detenir en diversos municipis 18 membres de la banda britànica, responsable de cinc plantacions de marihuana a Catalunya. La banda polonesa feia la distribució en escalfadors d'aigua i paqueteria postal. Els líders de l'organització criminal es van detenir l'1 de juliol en una entrada i escorcoll a Premià de Dalt. Després de passar a disposició judicial el jutge va decretar el seu ingrés provisional a presó. La segona fase de l'operatiu es va dur a terme el dimarts 4 d'agost amb tretze entrades i un escorcoll per desarticular l'organització criminal d'origen britànic, recercar més indicis i detenir els presumptes responsables dels fets investigats.  El dispositiu policial es va materialitzar a Premià de Mar, Vilassar de Dalt, Argentona, Cabrils, Les Franqueses del Vallès, Granollers,  Vallromanes, Sant Fost de Campsentelles, Santa Perpètua de la Moguda, Sitges, Abrera i Sant Vicenç de Castellet. En els escorcolls es van intervenir diners en diverses divises, telèfons mòbils i una arma de foc. En el global de la investigació s'han desmantellat cinc plantacions de marihuana amb unes 1900 plantes, s'han intervingut més 100 quilos de cabdells marihuana  i s'han intervingut 137.000 euros en efectiu. Ampli historial delictiu La investigació es va iniciar el mes de juliol de 2019 quan es va detectar un entramat criminal d'origen suec establert principalment a Catalunya, vinculat al tràfic internacional de substàncies estupefaents. La coordinació policial va revelar que el grup era extremadament violent ja que els seus membres eren autors de diversos tirotejos i assassinats, tant a Suècia com a d'altres països del nord d'Europa. Els líders de l'estructura criminal s'haurien associat amb altres organitzacions d'origen britànic i polonès, per operar de manera conjunta i coordinada per a l'exportació d'importants partides de droga amb destinació als seus països d'origen, en els que disposaven de la infraestructura necessària per a la seva distribució. D'aquesta manera optimitzaven els recursos i compartien la logística. La branca polonesa tenia una infraestructura logística que els permetia ocultar substàncies estupefaents a l'interior d'escalfadors d'aigua a Catalunya i lliurar-les posteriorment en qualsevol país europeu. Al juny es van intervenir 20 quilograms de marihuana oculta dins d'escalfadors d'aigua quan el conductor d'un camió pretenia creuar el pas fronterer de la Jonquera.  També utilitzaven la paqueteria postal com a mètode per transportar la droga i distribuir-la. Es van detectar fins a dos enviaments més amb el mateix modus operandi que es van poder intervenir a Polònia i Suècia. L'estructura sueca liderada pels dos germans suecs s'ocupava de l'adquisició i venda de partides de droga a nivell local, l'obertura de noves vies d'exportació segura de mercaderia il·legal a països del nord d'Europa, la planificació i execució d'assalts violents a altres traficants de substàncies estupefaents, a més de la protecció de la resta de membres davant d'eventuals ingerències d'altres organitzacions similars que s'erigeixen com la seva competència directa. D'altra banda l'organització d'origen britànic s'ocupava de la producció massiva de marihuana mitjançant l'explotació de múltiples plantacions il·lícites de cànnabis ubicades principalment al Maresme, Vallès Oriental, Baix Llobregat i el Bages. Aquesta estructura comptava amb una gran capacitat financera que li permetia la compra o arrendament d'immobles al nostre país on també hi  instal·laven aquests cultius.

Summary: Desmantellada una banda dedicada al tràfic internacional de marihuana amb cinc plantacions a Catalunya


La presidenta de CatECP al Parlament, Jéssica Albiach, ha afirmat que "els primers passos per la llibertat són l'inici del camí de la solució política". Així ha reaccionat a l'anunci del ministre de Justícia, Juan Carlos Campo, que ha avançat que la setmana que ve el govern espanyol tramitarà l'indult per als independentistes presos presentat per l'advocat Francesc Jufresa. "La feina comença a donar fruits. Avancem!", ha afegit Albiach en un missatge a través del seu compte de Twitter.

Summary: Albiach, sobre la tramitació de l'indult: "Els primers passos per la llibertat són l’inici de la solució política"


La cap de llista del PPC a les eleccions espanyoles i única diputada electa que ha obtingut la formació a Catalunya, Cayetana Álvarez de Toledo, ha admès que els resultats obtinguts són una "derrota rotunda, contundent i molt clara" per als populars, que han perdut cinc diputats, i se n'ha fet "personalment responsable". Ha comparegut davant dels mitjans a Barcelona passada la mitjanit, després que ho fes el president del PP, Pablo Casado, a Madrid, i ho ha fet acompanyada pel líder del PPC, Alejandro Fernández, i membres de la seva candidatura. Álvarez de Toledo, que ha garantit que recollirà l'acta, ha atribuït la derrota a "la divisió del constitucionalisme", que ha demanat unir de cara al futur. L'aspirant popular ha agraït el suport i la confiança del PPC i, en especial, d'Alejandro Fernández, i també l'"afecte" de la militància i els votants, que preveu representar al Congrés. "Hi ha molts catalans que han confiat en la meva candidatura i assumeixo la meva responsabilitat davant seu, i això implica anar al Congrés dels Diputats i defensar el que ells volen que defensem", ha assegurat. Per a Álvarez de Toledo, cal seguir "defensant el pacte constitucional" malgrat els resultats. "Seguirem treballant amb convicció en defensa de l'Espanya constitucional", ha dit, per plantar cara a les idees "nacionalistes, reaccionàries i identitàries que pretenen convertir els veïns en estrangers". "Seguirà sent una obligació no només política sinó moral", ha afirmat. El PPC ha perdut el diputat que tenia a Tarragona i també el de Lleida, i dels quatre que va obtenir el 2016 a Barcelona ha passat a un, el d'Álvarez de Toledo. Mentre que Cs ha mantingut els resultats de les darreres eleccions, ha estat Vox qui ha aconseguit un escó a la demarcació de Barcelona.

Summary: Álvarez de Toledo admet una "derrota rotunda, contundent i molt clara" i l'atribueix a la divisió del vot


L'alcaldessa de Barcelona, Ada Colau, ha reclamat aquest dilluns a la Generalitat que traslladi els avis de residències que tenen símptomes de covid-19 a espais especials habilitats, ja que la ciutat té equipaments preparats i disponibles. Segons els càlculs de l'ajuntament, el 70% de les 270 residències, la majoria privades, tenen algun avi amb símptomes, i en total hi hauria uns 750 residents afectats, dels 11.500 residents, tot i que no estiguin 100% diagnosticats per un test. Per això, considera massa lent el ritme de trasllats, que fins ara han estat uns 120, i demana que la Generalitat lideri un "pla de xoc" amb directrius clares, professionals suficients i amb l'equipament protector adequat.

Summary: Colau diu que hi ha 750 avis amb símptomes en residències i demana a la Generalitat traslladar-los en una setmana


L’alcaldessa de Barcelona, Ada Colau, ha reclamat “no supeditar” el referèndum “a un calendari o un altre” i ha reclamat a tots els integrants que “s’ho prenguin seriosament”. En declaracions a la seva arribada al Parlament per participar de la segona reunió del Pacte Nacional pel Referèndum, Colau ha reivindicat que l’important no ha de ser comprometre’s en una data sinó “a fer tot el possible més enllà de les discrepàncies polítiques per fer que el referèndum es pugui realitzar”. L’alcaldessa ha criticat aquells integrants del pacte que fora d’aquest diuen “que és un espai ingenu” o que la consulta que plantegen, pactada amb l’Estat, és “irrealitzable”. L’alcaldessa portarà el manifest que surti de la reunió a l’Ajuntament de Barcelona.   Colau ha assistir a la trobada “bàsicament a escoltar” i que portarà el manifest o els acords que puguin sortir de la trobada a l’Ajuntament de Barcelona per tal que allà “es valori”. Per això, ha dit que com a alcaldessa no es podia comprometre “a signar res” sinó que es limitaria a donar trasllat a la institució. A títol personal, ha reiterat la seva defensa per un referèndum “efectiu, amb garanties, reconegut per la població, l’Estat i l’àmbit internacional” i ha valorat que la proposta de manifest en principi així ho recull i per això li ha semblat “raonable”. L’alcaldessa ha reivindicat que si finalment el Pacte Nacional pel Referèndum consensua un manifest i el tira endavant, tothom se’l cregui. “No seria útil que hi hagi membres dins del pacte que fora diguin que és un espai ingenu, que no servirà, que el que planteja és irrealitzable”, ha declarat, en al·lusió a aquells que neguen que una consulta pactada amb l’Estat sigui possible.  Per això, ha demanat que tothom es cregui que el referèndum que proposen “es pot fer”.

Summary: Colau demana “no supeditar” el referèndum “a un calendari o un altre”


Renfe ha retirat dos vigilants de seguretat que diumenge es van enfrontar a un passatger en un tren a Calella per no portar mascareta. La companyia ha avisat que no tolera cap actitud de maltractament cap a les persones. Els fets van tenir lloc a la tarda, en un comboi de la línia R1. Un viatger ho va gravar amb el mòbil i ho va penjar a les xarxes. En el vídeo es pot sentir com alguns passatgers recriminen l'actuació violenta dels vigilants, que intenten immobilitzar un jove. Ell els demana la seva identificació però responen que només la donaran als Mossos d'Esquadra. Renfe ha concretat que aquestes dues persones ja no treballaven dilluns al matí, i s'ha obert un expedient informatiu que podrà esdevenir en sancionador.

Summary: Renfe retira dos vigilants de seguretat que diumenge es van enfrontar a un passatger en un tren a Calella


El Tribunal Suprem ha citat la portaveu de JxCat al Congrés, Laura Borràs, el pròxim dimecres 22 de juliol a les 11 hores com a investigada per la presumpta adjudicació irregular de contractes quan dirigia la Institució de les Lletres Catalanes (ILC). La citació del magistrat de la Sala Segona Eduardo de Porres es produeix després que la cambra baixa autoritzés l'alt tribunal a investigar la diputada. El Congrés va aprovar la setmana passada el suplicatori que va demanar el Tribunal Suprem per continuar amb la investigació per suposats delictes de prevaricació, frau a l'administració, malversació i falsedat documental pel presumpte fraccionament de contractes.  Els vots de PSOE, PP, Vox, Podem i Cs van deixar en mans de la Sala Penal del Suprem el futur de Borràs. Com a aforada, és l'alt tribunal el competent per encausar-la i després que el Congrés li retirés la immunitat, el Suprem podia citar-la com a investigada i obrir una causa penal que podria acabar en judici.  El passat 17 de desembre el Suprem va obrir la causa contra Borràs seguint les actuacions del Jutjat d’Instrucció 9 de Barcelona, a qui la defensa de la portaveu de JxCat acusa d’iniciar una investigació judicial “prospectiva” amb motivacions polítiques. Segons aquesta actuació del Jutjat de Barcelona que el magistrat del Suprem Eduardo de Porres ha fet seva en l’exposició de fets que motiva el suplicatori, entre els anys 2013 i 2017 la ILC va adjudicar 18 contractes menors per un import total de 259.863 euros de manera directa o indirecta a Isaías Herrero Florensa, amb qui Borràs mantenia una relació d’amistat. Aleshores el Suprem va considerar que hi havia motius per seguir la causa contra Borràs perquè els fets descrits pel jutjat de Barcelona “podrien ser constitutius de delictes de prevaricació, frau a l’administració malversació de diners públics i falsedat documental”. El suplicatori que el Suprem va enviar al Congrés incorporava els arguments pels que l’instructor de la causa considera que cal jutjar la portaveu de JxCat. De Porres ja va citar a declarar Borràs al Suprem el 14 de febrer. Es tractava d’una declaració voluntària en qualitat d’investigada, però la diputada va declinar la petició. Segons aquesta argumentació, Borràs i Herrero haurien actuat “de comú acord” per fraccionar de manera il·legal els contractes i falsificar els pressupostos presentats en cada expedient simulant la participació de terceres persones.

Summary: El Suprem cita Borràs el 22 de juliol com a investigada pel presumpte fraccionament de contractes quan dirigia l'ILC


El director general de l'Institut de Tecnologia de la Construcció (ITeC), Francisco Diéguez, ha avisat l'Ajuntament de Barcelona que la mesura de reservar un 30% dels nous immobles a habitatge protegit podria fer apujar el preu dels pisos a la ciutat. Diéguez ha assegurat aquest dimarts que és "difícil saber quina implicació" pot tenir aquesta decisió, aprovada inicialment per la Comissió d'Ecologia, Urbanisme i Mobilitat aquest dilluns, però ha alertat que els constructors podrien "fer apujar els preus del 70% d'immobles lliures per compensar les pèrdues" que els suposaria haver de destinar el 30% del volum edificable a habitatge protegit. En canvi, el director general de l'ITeC ha afirmat que aquesta mesura podria provocar una reducció del preu dels solars en el futur. Malgrat reconèixer que a la capital catalana existeix un "problema" pel que fa a l'habitatge "a preu assequible", Diéguez ha apuntat que una de les incògnites pel que fa a la decisió de l'Ajuntament de Barcelona és saber si "el mercat ho aguantarà".

Summary: Els constructors avisen que reservar el 30% dels nous immobles a habitatge social pot fer apujar el preu de pisos


La ministra d'Educació, Isabel Celaá, diu que no acabar el curs és una "opció dolentíssima", i no ha descartat culminar-lo per via telemàtica. "Cap alumne perdrà el curs pel coronavirus", ha dit  a Onda Cero, on ha indicat que els pares estan amb els nens "i han convertit la llar en una aula virtual". "Tots tenim la confiança de poder tornar, si no d'una manera plena, sí d'una manera més esglaonada a les aules", ha afegit la ministra, però no ha descartat que es culmini el curs per via telemàtica. Serà a finals d'abril, ha dit, quan es determinarà si hi ha les condicions per poder seguir per la via virtual o bé es pot preveure "una possibilitat de coordinar l'activitat presencial".  En aquest sentit, ha assegurat que es treballa per compensar la bretxa digital existent, i ha destacat que un 80% d'alumnes estan en connexió amb els seus professors i segueixen el curs des de casa. "Tenim la confiança que tothom podrà ser avaluat, volem que sigui amb la major justícia i equitat", ha dit.  Celaá ha indicat que s'hauran d'identificar els elements més essencials i deixar la resta fora. També ha explicat que ha demanat als consellers autonòmics que esbrinin quins alumnes no estan connectats ara mateix, i no descarta que se'ls faci arribar la tecnologia necessària perquè ho facin. "Tothom té mòbil, hem d'actuar activant a través del mòbil els continguts educatius", ha conclòs.

Summary: La ministra Celaá diu que no acabar el curs és una "opció dolentíssima" i no descarta culminar-lo per via telemàtica


La Fiscalia del Tribunal Suprem té previst acusar els nou polítics independentistes empresonats de rebel·lió, en sis casos en la seva modalitat agreujada, en absorbir el delicte de malversació que s'imputa a tots els membres del Govern, segons ha informat aquest diumenge l''ABC'. Segons l'esborrany dels fiscals del cas, al qual ha tingut accés el rotatiu, l'exvicepresident Oriol Junqueras s'enfrontaria a penes de 25 a 30 anys per "la posició de lideratge que ocupava respecte als altres", i els exconsellers Jordi Turull, Josep Rull, Joaquim Forn, Raül Romeva i Dolors Bassa, a condemnes d'entre 15 i 25 anys. L'expresidenta del parlament Carme Forcadell, l'expresident de l'ANC Jordi Sànchez i el president d'Òmnium Cultural, Jordi Cuixart, seran acusats amb el tipus bàsic de la rebel·lió (sense malversació), mentre que els exconsellers Meritxell Borràs, Carles Mundó i Santi Vila seran encausats per desviació de fons públics,  El diari també apunta tot i que les penes sol·licitades per Sànchez i Cuixart, que estan en presó preventiva des de fa un any, podrien variar si finalment se'ls considera caps (15-25 anys), comandaments subalterns (10-15 anys) o simples partícips (5-10 anys) als fets que se'ls imputen. D'aquesta manera, segons les informacions aparegudes, el Ministeri Públic descarta la desobediència pel grup d'encausats format per Borràs, Mundó i Vila. S'enfronten a penes d'entre 6 i 8 anys de presó. Els que sí que seran acusats de desobediència, sense penes de presó, són els membres de la Mesa que van tramitar les lleis de desconnexió i la dirigent de la CUP Mireia Boya. Ni l'expresident Carles Puigdemont ni els altres sis exconsellers a l'estranger seran citats nominalment en l'escrit de la Fiscalia. D'altra banda, el rotatiu també ha revelat que la Fiscalia del Tribunal Suprem té previst proposar a prop de dos centenars de testimonis per al judici de l'1-O, dels quals gairebé la meitat seran membres de les Forces i Cossos de Seguretat de l'Estat. Entre ells hi haurà el coronel de la Guàrdia Civil Diego Pérez dels Cobos, responsable de l'operatiu policial que es va posar en marxa durant el referèndum il·legal del passat 1 d'octubre. També els membres de la comissió judicial que es va desplaçar a la Conselleria d'Economia per dur a terme el registre del 20 de setembre.

Summary: La Fiscalia demanarà una pena de presó d'entre 25 i 30 anys per a Oriol Junqueras


Un centenar de periodistes de 62 mitjans d'arreu del món s'han acreditat per seguir en directe la valoració que el president i cap de llista de Junts per Catalunya, Carles Puigdemont, realitzarà aquest dijous a la nit al Square-Brussels Meeting Centre, al centre de la capital belga. Tant el president com el quatre consellers cessats després de l'aplicació de l'article 155 que es troben a Brussel•les seguiran els resultats de la jornada electoral des d'aquest centre de convencions. Fonts de l'organització han informat que es preveu una primera valoració de participació passades les 20:00 hores a càrrec del conseller de Salut cessat i candidat per ERC Antoni Comín. Posteriorment, pels volts de les 22:00 hores, es preveu que sigui Carles Puigdemont qui surti a valorar els resultats.  Els primers mitjans han acudit a les portes d'aquest Square-Brussels Meeting Centre ja aquest migdia, des d'on han realitzat connexions en directe. L'accés ha obert a les 17:30 hores, moment en el qual ja hi havia una llarga cua de periodistes. Entre els mitjans internacionals acreditats hi ha provinents de països com Bèlgica, França, Regne Unit, Alemanya, Dinamarca, Holanda, Egipte i el Japó.  Des d'aquest centre de convencions també seguiran la nit electoral un centenar de persones de la comunitat catalana a Bèlgica.

Summary: Un centenar de periodistes de 62 mitjans esperen la compareixença de Puigdemont a Brussel·les


La Unitat de Conservació i Restauració de l'Escola d'Art de la Diputació de Tarragona a Tortosa ha inventariat i catalogat el fons artístic Robert Anglada, propietat de l'Ajuntament d'Horta de Sant Joan. El fons compta amb 8.491 peces, entre obres artístiques i objectes personals, que el pintor va deixar en propietat al consistori. Anglada va viure els últims anys de la seva vida A Horta de Sant Joan on va morir el 2015. L'Escola d'Art lliurarà aquest divendres a la corporació municipal el llibre de registre i la catalogació del fons i s'explicaran les primeres actuacions de conservació preventiva que s'han fet a petició de l'Ajuntament, per garantir una correcta preservació del fons.  Ara la Unitat de Conservació i Restauració de l'Escola d'Art ja està treballant en el Pla de Conservació Preventiva del Fons Artístic de Robert Anglada, que consisteix en analitzar el context, els riscos, i el disseny de mètodes de seguiment i control de l'obra.  El Fons Artístic Robert Anglada està format 6.574 obres artístiques i 1.817 objectes personals. Totes les peces han estat analitzades individualment, i a cadascuna d'elles se'ls ha assignat un codi alfanumèric per a facilitar la identificació, el control i la difusió de l'obra. S'han tractat més de 300 obres que estaven en mal estat, bàsicament humides i afectades per microorganismes. El treball de registre i intervencions urgents al Fons Artístic Robert Anglada s'ha fet durant 16 mesos, i hi han participat en total 8 tècniques en conservació i restauració de béns culturals. Robert Anglada va néixer a Barcelona l'any 1944. Amb 17 anys va guanyar el premi 'Pintura Jove' i dos anys més tard va anar a estudiar a París. Va exposar a la capital francesa, a Londres, a Lió i a diverses ciutats alemanyes com Bremen, Worpswede, Stade, Seedorf o Zifen. Des de l'any 2009 fins a la seva mort, Anglada va viure a Horta de Sant Joan, i els seus paisatges han acabat esdevenint el rerefons de les seves obres.

Summary: L'Escola d'Art de la Diputació a Tortosa cataloga i inventaria el fons del pintor Robert Anglada


La consellera de Cultura, Mariàngela Vilallonga, ha visitat aquest dimarts la Hosey University de Tòquio, una de les tres universitats japoneses on s’ensenya el català. En el marc de la seu viatge al Japó per estrènyer els vincles culturals amb el país i contribuir a exportar la cultura catalana, Vilallonga -i el secretari general de Cultura, Francesc Vilaró- s’han reunit amb el vicerector d’aquesta universitat de Tòquio, Yoshinori Kumata, al qual han traslladat la voluntat del departament de “potenciar i ampliar” els estudis de català que s’imparteixen aquí i en altres centres del país, en col·laboració amb l’Institut Ramon Llull (IRL). Després, la consellera ha participat en una classe de Cultura i Llengua catalanes amb alumnes japonesos i la seva professora, Raquel Vila, així com la responsable acadèmica del centre, Naomi Sasaki.  El Japó compta amb tres universitats que imparteixen català: Universitat de Hosei, Universitat d’Estudis Estrangers de Tòquio i Universitat Prefactural d’Aichi. L’altra universitat amb estudis de català a Àsia és la Universitat d’Estudis Estrangers de Pequín. Durant el curs 2018-2019, 39 estudiants han cursat assignatures de català, tant de llengua com de cultura, segons informa el departament de Cultura.  A més, el 2018 l’Institut Ramon Llull va subscriure un conveni de col·laboració amb la Universitat de Hosei per a consolidar els estudis catalans a la Universitat i per a la realització d’activitats acadèmiques i de recerca (organització de seminaris, conferències, jornades, simposis, etc.) que contribueixin a la seva promoció i difusió. En aquest sentit, la visita de la consellera tenia per objecte avaluar i fer seguiment dels programes d’estudis catalans en aquest centre, i estudiar possibles nous projectes o línies d’actuació per “potenciar el lligam entre la cultura japonesa i la catalana”. A classe amb Raquel Vila A la Hosei University la professora Raquel Vila imparteix dues assignatures de cultura catalana de dos semestres cadascuna, dins la Facultat de Comunicació Intercultural, adreçades als alumnes de 3r i 4t, especialitzats en espanyol i que han participat en el programa "SA" (Study Abroad), que envia els estudiants de segon curs a la Universitat de Barcelona durant un semestre (de setembre a febrer). Mariàngela Vilallonga ha presenciat i participat en una de les seves classes aquest dimarts.  Xarxa universitària d’estudis catalans a l’exterior de l’Institut Ramon Llull El curs 2017-2018, 142 universitats van oferir docència en estudis catalans i van participar dels diversos programes adreçats al professorat i als estudiants, o van dur a terme activitats acadèmiques i culturals. D’aquestes, 86 universitats distribuïdes en 27 països (66 a Europa, 16 a Amèrica i 4 a l’Àsia) van rebre una aportació de l’Institut Ramon Llull per fer docència de català. El nombre d’estudiants matriculats a assignatures de llengua i cultura catalanes en aquestes universitats va ser de 6.194, xifra que representa un total de 3.670 persones, la majoria de les quals cursen els seus estudis a França (1.547), Regne Unit (678) i Alemanya (667). Igualment rellevants són les xifres d’estudiants en països com la República Txeca (259), Mèxic (243), Romania (180) o Sèrbia (174).

Summary: Vilallonga vol “potenciar i ampliar” els estudis de català que es fan al Japó


L'Ajuntament de Barcelona, a través de l'Institut Barcelona Esports, ha activat un pla de rescat al sector valorat en 5 MEUR, que s'invertiran en ajudes a les famílies, els clubs i les entitats esportives de la ciutat. El  pla  de  reactivació  econòmica  contempla tres grans  eixos  d’actuació. Hi haurà un ajut  extraordinari  a clubs  i  entitats esportives, que han patit un greu impacte de liquiditat per la manca de cobrament de quotes, el que els ha provocat problemes per pagar lloguers, subministraments i assegurances. El segon bloc és per reforçar l’accés  universal a l’esport per als menors, mentre que el tercer busca restablir l'equilibri econòmic de les instal·lacions esportives municipals. Les instal·lacions municipals han tornat a obrir ja i s'han hagut d'adaptar a la nova etapa, limitant alguns serveis, amb mesures sanitàries preventives i reducció d'aforaments. Però el més greu ha estat la seva inactivitat des del 14 de març, que provocat un impacte en la seva gestió econòmica que ara el consistori treballarà per revertir.

Summary: Barcelona inverteix 5 MEUR en ajudes a famílies, clubs i entitats esportives


El ple de les Corts Valencianes ha validat aquest divendres en sessió extraordinària el Decret llei 3/2017, d’1 de setembre, del govern valencià, pel qual s’adopten mesures urgents per a l’aplicació, durant  el curs 2017-2018, dels projectes lingüístics de centre, després de la suspensió cautelar de l'anterior decret, que també afecta el programa de cada centre. La cambra ha validat aquest decret amb el vot a favor de la majoria parlamentària que dona suport el govern, el PSPV-PSOE, Compromís i Podem, el vot en contra de Partit Popular. El grup Ciutadans no ha participat en la votació en no haver rebut un informe de la cambra sobre la legalitat de la celebració del ple i per no "ser partícips d'una presumpta il·legalitat".

Summary: Les Corts Valencianes validen el decret de mesures urgents per aplicar el projecte lingüístic de cada centre


El Tribunal Constitucional (TC) ha rebutjat el recurs d'empara presentat pel raper mallorquí Valtonyc. Fonts del tribunal expliquen a l'ACN que la decisió es va prendre a l'abril però que no s'ha notificat fins ara. Expliquen que no s'ha acceptat perquè "no estava justificada la seva transcendència constitucional". L'Audiència Nacional va condemnar el raper a 3 anys i 6 mesos de presó per enaltiment del terrorisme, calúmnies, injúries greus a la Corona i amenaces no condicionals. Una sentència que va ratificar al febrer el Suprem. El músic va acudir al TC com a últim recurs per evitar que s'executés la sentència i hagués d'entrar a la presó. L'Audiència Nacional havia donat un mes al músic perquè acredités que el TC li havia concedit la suspensió de l'execució. El termini acabava dilluns 14 de maig. Ara, després del revés del TC, l'Audiència Nacional haurà de fixar un termini perquè entri voluntàriament a un centre penitenciari. Valtonyc ja va anunciar que no entraria a la presó "pel seu propi peu". Al seu compte de Twitter, família i amics denuncien la situació i alerten que serà el primer músic a l'Estat que entri a la presó únicament per les seves lletres i recorden que el 17 de juny a Mallorca hi haurà un concert solidari amb més de 40 grups de tot l'Estat.

Summary: El Tribunal Constitucional rebutja el recurs de Valtonyc, que haurà d'entrar a la presó


La victòria de Donald Trump als Estats Units i la seva política proteccionista poden ajudar a què Mèxic sigui cada vegada més un mercat estratègic per a les empreses catalanes i per fer arribar els seus productes a la regió sud-americana, segons ha reflexionat Jordi Baiget, conseller d'Empresa i Coneixement, en el transcurs de l'acte de signatura de la renovació del conveni entre el Govern i el Clúster Català de la Moda (Modacc). Aquest conveni ha permès que el clúster participi en el 080 Barcelona Fashion amb la implantació d'un showroom, un espai de trobada entre compradors internacionals i dissenyadors i marques catalanes, que en aquest començament del 2017 celebra la tercera edició.  El Govern impulsarà una missió empresarial a Mèxic a finals de març per donar a conèixer el 080 Barcelona Fashion.  Jordi Baiget creu que amb aquesta missió empresarial a Mèxic s'ajudarà al sector de la moda i a la passarel·la 080 Barcelona Fashion a ampliar la seva projecció internacional i multiplicar l'impacte de compradors internacionals que s'interessen pels productes que presenten els dissenyadors i les marques que participen del 080.  La missió comercial la impulsa el Govern amb la col·laboració d Fira de Barcelona i Modacc i es farà entre el 27 i el 31 de març pròxim a Ciutat de Mèxic. En el transcurs de la missió està previst instal·lar un showroom professional amb marques catalanes de prêt à porter i moda nupcial de la Barcelona Bridal Week. Es tracta d'una promoció de les dues passarel·les més rellevants del sector de la moda catalana.  En la tercera edició del showroom del 080 Barcelona Fashion està previst fer 250 contactes comercials en el transcurs d'aquest setmana. Entre les marques presents en aquesta edició destaquen Escorpion, Punto Blanco, CND by Condor, Naulover, Yerse, Lebor Gabala i Boboli, entre d'altres.  El president de Modacc, Francesc Maristany, que ha signat el conveni conjuntament amb el conseller Baiget, ha destacat en la seva intervenció per valorar la signatura del conveni la importància del sector de la moda catalana que suposa el 8% del PIB català, amb més de 3.000 empreses, 70.000 treballadors i un volum de facturació d'uns 16.000 milions d'euros a l'any. Es tracta d'un sector amb una gran capacitat exportadora que supera els 6.000 milions d'euros, una xifra que suposa la meitat de les exportacions del sector que es fa a l'estat espanyol.  Maristany ha subratllat que entre el 2004 i el 2016 les exportacions catalanes s'han duplicat. Per el president de Modacc, les empreses catalanes tenen encara molt de recorregut internacional perquè el 65% de les vendes a l'estranger van a parar al mercat europeu i per tant encara que molt de camí per obrir nous mercats, com seria el cas de Mèxic amb la missió empresarial que prepara el Govern.

Summary: La Generalitat impulsarà el 080 Barcelona Fashion al mercat mexicà a finals de març